钦定古今图书集成/明伦汇编/官常典/第782卷 > 王丘
## 钦定古今图书集成/明伦汇编/官常典/第782卷 > 王丘

按《唐书》本传：“丘字仲山，同晈从子也。父同晊，终太子
左庶子。丘十一擢童子科，它童皆专经，而独属文，繇
是知名。及冠，举制科中第，授奉礼郎。气象清古，行修
洁，于辞赋尤高。族人方庆及魏元忠更荐之，自偃师
主簿擢监察御史。开元初，迁考功员外郎。考功异时
多请托，进者滥冒，岁数百人。丘务核实材，登科才满”
百，议者谓自武后至是数十年，采录精明无丘比。其
后席豫、严挺之亦有称，然出丘下。迁紫微舍人、吏部
侍郎，典选，复号平允。其奖用如山阴尉孙逖、桃林尉
张镜微、湖城尉张普明、进士王泠然，皆一时茂秀。久
之，为黄门侍郎。会山东旱饥，议以中朝臣为刺史。制
诏：“《皋陶》称：‘在知人，在安民，皆念存邦本，朝乾夕惕，无
志一日。今长吏或未称，苍生谓何？深思循良，以革颓
敝，宜重刺史之选，自朝廷始’。”乃以丘与中书侍郎崔
沔等并为山东刺史。而丘守怀州，尤清严，为下畏慕。
入知吏部选，改尚书左丞，以父丧解。服除，为右散骑
常侍，仍知制诰。裴光廷卒，萧嵩与丘善，将引与当国，
丘固辞，盛推韩休行能，及休柄政，荐为御史大夫。丘
讷于言，所白奏，帝多不喜，改太子宾客，袭父封。以疾
徙礼部尚书，致仕。丘更履华剧，而所守清约，未尝通
馈遗，室宅童骑敝陋。既老，药饵不自给。帝叹之，以谓
有古人节，下制给全禄，以旌洁吏。天宝二载卒，赠荆
州大都督，谥曰文。